CELEX: 32013D0195
Language: el
Date: 2013-04-23 00:00:00
Title: 2013/195/ΕΕ: Εκτελεστική απόφαση της Επιτροπής, της 23ης Απριλίου 2013 , για τον καθορισμό πρακτικών ρυθμίσεων, ομοιόμορφων μορφότυπων και μεθοδολογίας όσον αφορά την καταγραφή του ραδιοφάσματος που έχει θεσπιστεί με την απόφαση αριθ. 243/2012/ΕΕ του Ευρωπαϊκού Κοινοβουλίου και του Συμβουλίου, σχετικά με την καθιέρωση πολυετούς προγράμματος πολιτικής για το ραδιοφάσμα [κοινοποιηθείσα υπό τον αριθμό C(2013) 2235]  Κείμενο που παρουσιάζει ενδιαφέρον για τον ΕΟΧ

25.4.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 113/18
            
         ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
   της 23ης Απριλίου 2013
   για τον καθορισμό πρακτικών ρυθμίσεων, ομοιόμορφων μορφότυπων και μεθοδολογίας όσον αφορά την καταγραφή του ραδιοφάσματος που έχει θεσπιστεί με την απόφαση αριθ. 243/2012/ΕΕ του Ευρωπαϊκού Κοινοβουλίου και του Συμβουλίου, σχετικά με την καθιέρωση πολυετούς προγράμματος πολιτικής για το ραδιοφάσμα
   [κοινοποιηθείσα υπό τον αριθμό C(2013) 2235]
   (Κείμενο που παρουσιάζει ενδιαφέρον για τον ΕΟΧ)
   (2013/195/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την απόφαση αριθ. 243/2012/ΕΕ του Ευρωπαϊκού Κοινοβουλίου και του Συμβουλίου, της 14ης Μαρτίου 2012, σχετικά με την καθιέρωση πολυετούς προγράμματος πολιτικής για το ραδιοφάσμα (1), και ιδίως το άρθρο 9 παράγραφος 2,
   Εκτιμώντας τα ακόλουθα:
   
               (1)
            
            
               Η καταγραφή των υφιστάμενων χρήσεων του φάσματος, τόσο για εμπορικούς όσο και για δημόσιους σκοπούς, έχει θεσπιστεί με την απόφαση αριθ. 243/2012/ΕΕ. Για την υλοποίηση της εν λόγω καταγραφής, εκδίδεται εκτελεστική πράξη ώστε, αφενός, να καθοριστούν πρακτικές ρυθμίσεις και ομοιόμορφοι μορφότυποι για τη συλλογή και παροχή δεδομένων από τα κράτη μέλη στην Επιτροπή σχετικά με τις υφιστάμενες χρήσεις του φάσματος, και, αφετέρου, να αναπτυχθεί μεθοδολογία για την ανάλυση των τάσεων της τεχνολογίας, των μελλοντικών αναγκών και της ζήτησης ραδιοφάσματος στους τομείς πολιτικής που καλύπτονται από το πρόγραμμα πολιτικής για το ραδιοφάσμα, έτσι ώστε να εντοπιστούν αναπτυσσόμενες και δυνητικά σημαντικές χρήσεις του φάσματος, ιδίως στην περιοχή συχνοτήτων μεταξύ 400 MHz και 6 GHz (εφεξής «το σχετικό ραδιοφάσμα»).
            
         
               (2)
            
            
               Η καταγραφή πρέπει να συμβάλλει στον προσδιορισμό των ζωνών ραδιοφάσματος στις οποίες είναι δυνατό να βελτιωθεί η αποτελεσματικότητα των υφιστάμενων χρήσεων του φάσματος, ιδίως των ζωνών εκείνων που είναι ενδεχομένως κατάλληλες για εκ νέου εκχώρηση και οι οποίες παρέχουν ευκαιρίες μερισμού του φάσματος, κατά τρόπον ώστε να υποστηρίζονται οι ενωσιακές πολιτικές του προγράμματος πολιτικής για το ραδιοφάσμα, προκειμένου να καλυφθούν οι τάσεις της τεχνολογίας και οι μελλοντικές ανάγκες για εφαρμογές με βάση το ραδιοφάσμα, μεταξύ άλλων και οι ανάγκες των καταναλωτών και των φορέων εκμετάλλευσης στο πλαίσιο των ενωσιακών τομέων πολιτικής. Προκειμένου να υποστηριχθεί η ανάλυση των διάφορων τύπων χρήσεως του ραδιοφάσματος από τους χρήστες του ιδιωτικού τομέα, δηλαδή σε εμπορικές εφαρμογές, και του δημόσιου τομέα, δηλαδή σε κυβερνητικές εφαρμογές, υπάρχει ανάγκη βελτίωσης του επιπέδου των λεπτομερειών, ιδίως, των ποσοτικών δεδομένων που διατίθενται για την προσφορά και τη ζήτηση ορισμένων τμημάτων ή χρήσεων του φάσματος, επειδή τα δεδομένα που διατίθενται σήμερα ποικίλλουν σημαντικά ανάλογα με το αν το φάσμα χρησιμοποιείται για ιδιωτικούς, εμπορικούς ή δημόσιους σκοπούς και ανά τα κράτη μέλη.
            
         
               (3)
            
            
               Η καταγραφή του φάσματος πρέπει να πραγματοποιηθεί σταδιακά ώστε να μειωθεί ο διοικητικός φόρτος στα κράτη μέλη, ενώ παράλληλα απαιτείται ο καθορισμός ορισμένων προτεραιοτήτων ανάλογα με τον τύπο της χρήσης, εστιάζοντας ωστόσο αρχικά στις ζώνες που αναφέρονται στο άρθρο 6 της απόφασης αριθ. 243/2012/ΕΕ και στις ζώνες που σχετίζονται με τις ενωσιακές πολιτικές που αναφέρονται στο άρθρο 8 της ίδιας απόφασης. Στόχος είναι να πραγματοποιηθεί καταγραφή η οποία να βελτιώνεται συνεχώς και να συμβάλλει στην αποτελεσματική διαχείριση του φάσματος σε όλες τις ζώνες που σχετίζονται με τις ενωσιακές πολιτικές μέσω της βαθμιαίας βελτίωσης των διαθέσιμων δεδομένων και της ανάλυσης. Ορισμένες από τις πλέον επείγουσες απαιτήσεις που θα καλύψει η καταγραφή πρέπει να είναι ο εντοπισμός τουλάχιστον 1 200 MHz κατάλληλου φάσματος για ασύρματες ευρυζωνικές υπηρεσίες, όπως προβλέπεται στο άρθρο 3 στοιχείο β) της απόφασης αριθ. 243/2012/ΕΕ, καθώς και η ενίσχυση της αποτελεσματικότητας και της ευελιξίας, μεταξύ άλλων, με την ενίσχυση, κατά περίπτωση, της συλλογικής και της από κοινού χρήσης του φάσματος όπως προβλέπεται στο άρθρο 4 παράγραφος 1 της εν λόγω απόφασης.
            
         
               (4)
            
            
               Τα δεδομένα πρέπει να διαβιβάζονται από τα κράτη μέλη με τον πλέον συνεπή τρόπο, είτε μέσω του συστήματος πληροφοριών για τις συχνότητες του ευρωπαϊκού γραφείου επικοινωνιών (EFIS), είτε απευθείας στην Επιτροπή, στις περιπτώσεις, για παράδειγμα, κατά τις οποίες τα δεδομένα που συλλέγονται από χρήστες του δημοσίου και εθνικές αρχές πρέπει να υποστούν επεξεργασία ως περιορισμένης χρήσης ή εμπιστευτικά. Οι συγκεκριμένοι ομοιόμορφοι μορφότυποι για τη συλλογή δεδομένων μπορεί να διαφέρουν σημαντικά ανάλογα με τον τύπο της χρήσης και την καλυπτόμενη ζώνη συχνοτήτων, ενώ τα δεδομένα ενδέχεται, σε ορισμένες περιπτώσεις, να μη διατίθενται σε συγκεκριμένο ομοιόμορφο μορφότυπο. Προκειμένου, ωστόσο, να εξασφαλιστεί ότι τα διαθέσιμα δεδομένα παρέχονται στην Επιτροπή με αποτελεσματικό τρόπο για τη διενέργεια ανάλυσης, τα κράτη μέλη θα πρέπει να συλλέγουν δεδομένα σε μορφή αναγνώσιμη από τον υπολογιστή ούτως ώστε να επιτρέπεται η χρήση της ίδιας μορφής ανταλλαγής ηλεκτρονικών δεδομένων με την Επιτροπή και το EFIS.
            
         
               (5)
            
            
               Παράλληλα με την παροχή των σχετικών στοιχείων που είναι διαθέσιμα, τα κράτη μέλη, από κοινού με την Επιτροπή, πρέπει να εγκαινιάσουν διαδικασία συνεργασίας για να βελτιώσουν την ποιότητα και τη συγκρισιμότητα των δεδομένων, προκειμένου να βελτιωθεί η αποτελεσματικότητα της καταγραφής κατά περίπτωση όσον αφορά τη συγκεκριμένη υπό εξέταση ζώνη και για να διαμορφωθεί συγκρίσιμος μορφότυπος για τα δεδομένα, χωρίς να επιβληθεί περαιτέρω διοικητικός φόρτος.
            
         
               (6)
            
            
               Πρόσθετα δεδομένα θα μπορούσαν επίσης να αντληθούν από δημόσιες διαβουλεύσεις και μελέτες. Επιπλέον, στην καταγραφή θα μπορούσαν να χρησιμοποιηθούν τα δεδομένα που παρέχουν, σε εθελοντική βάση, τα κράτη μέλη και ιδιωτικοί φορείς, οι οποίοι παρακολουθούν το ραδιοφάσμα σε μόνιμη βάση για τη διαχείρισή του σε τοπικό επίπεδο, να ελέγχεται η εγκυρότητα των αδειών χρήσης δεδομένων, να προσδιορίζεται η πυκνότητα σε ορισμένους τύπους συστημάτων αδειοδότησης όπως οι ζώνες χωρίς υποχρέωση άδειας και να αξιολογείται το επίπεδο της χρήσης του ραδιοφάσματος σε ολόκληρη την Ένωση, ιδίως σε ζώνες υψηλής ζήτησης.
            
         
               (7)
            
            
               Προκειμένου να ελαχιστοποιηθούν ο διοικητικός φόρτος και οι υποχρεώσεις των κρατών μελών, η μεθοδολογία που θα επιλεγεί για την καταγραφή πρέπει να συνεκτιμά όσο το δυνατόν καλύτερα τα δεδομένα που παρέχουν τα κράτη μέλη δυνάμει της απόφασης 2007/344/ΕΚ της Επιτροπής, της 16ης Μαΐου 2007, για την εναρμονισμένη διαθεσιμότητα πληροφοριών σχετικά με τη χρήση του ραδιοφάσματος στην Κοινότητα (2). Για τον περαιτέρω εμπλουτισμό της καταγραφής είναι δυνατό να χρησιμοποιηθούν πρόσθετες πληροφορίες που συλλέγονται εθελοντικά μέσω λόγου χάριν μελετών συμπεριλαμβανομένων και εκείνων της Ευρωπαϊκής Διάσκεψης των Ταχυδρομικών και Τηλεπικοινωνιακών Οργανισμών (CEPT).
            
         
               (8)
            
            
               Ο εντοπισμός των ζωνών συχνοτήτων που θα μπορούσαν να χρησιμοποιηθούν αποτελεσματικότερα και θα ήταν κατάλληλες για εκ νέου εκχώρηση της χρήσης φάσματος ή για μερισμό του φάσματος απαιτεί λεπτομερή γνώση της πραγματικής χρήσης του φάσματος, κατά προτίμηση με βάση ποσοτικά στοιχεία. Ο εν λόγω εντοπισμός θα συνέβαλλε στην εξεύρεση λύσεων για τον συνδυασμό των τάσεων της τεχνολογίας, των μελλοντικών αναγκών και της ζήτησης για ραδιοφάσμα που θα προσδιοριστεί με βάση την ανάλυση που θα πραγματοποιηθεί.
            
         
               (9)
            
            
               Η διαδικασία της καταγραφής πρέπει να οδηγήσει σε μία συνεχή βελτίωση της αποδοτικής χρήσης του ραδιοφάσματος για την ικανοποίηση της ζήτησης σε συνεχή εξέλιξη σε σχέση με τις πολιτικές της Ένωσης και λαμβάνοντας υπόψη την τεχνολογική εξέλιξη. Στη βάση αυτή, και για την επίτευξη των στόχων που ορίζει το άρθρο 9 παράγραφος 1 της απόφασης αριθ. 243/2012/ΕΕ, η Επιτροπή θα υποβάλλει εκθέσεις στο Ευρωπαϊκό Κοινοβούλιο και στο Συμβούλιο. Οι εκθέσεις θα υποβάλλονται σε τακτική βάση, ανάλογα με το χρονικό διάστημα που απαιτείται για την πραγματοποίηση των αναλύσεων στο βιβλίο απογραφής καθώς και τον ρυθμό της εξέλιξης της χρήσης του ραδιοφάσματος.
            
         
               (10)
            
            
               Η διαφάνεια όσον αφορά τη χρήση του φάσματος είναι σημαντική για την καταγραφή, υπόκειται, ωστόσο, στο ενωσιακό δίκαιο για την προστασία των προσωπικών δεδομένων και της ιδιωτικότητας, του επιχειρηματικού και του κρατικού απορρήτου. Στις σχετικές διατάξεις περιλαμβάνεται το άρθρο 346 παράγραφος 1 στοιχείο α) της Συνθήκης για τη λειτουργία της Ευρωπαϊκής Ένωσης που επιτρέπει στα κράτη μέλη να αρνηθεί την παροχή πληροφοριών που θεωρεί αντίθετες προς τα ουσιώδη συμφέροντα ασφαλείας του, το άρθρο 8 της απόφασης αριθ. 676/2002/ΕΚ του Ευρωπαϊκού Κοινοβουλίου και του Συμβουλίου, της 7ης Μαρτίου 2002, σχετικά με ένα κανονιστικό πλαίσιο για την πολιτική του ραδιοφάσματος στην Ευρωπαϊκή Κοινότητα (απόφαση ραδιοφάσματος) (3), ο κανονισμός (ΕΚ) αριθ. 1049/2001 του Ευρωπαϊκού Κοινοβουλίου και του Συμβουλίου, της 30ής Μαΐου 2001, για την πρόσβαση του κοινού στα έγγραφα του Ευρωπαϊκού Κοινοβουλίου, του Συμβουλίου και της Επιτροπής (4), καθώς και το παράρτημα του εσωτερικού κανονισμού της Επιτροπής που διέπει τον χειρισμό των διαβαθμισμένων πληροφοριών της ΕΕ στις οποίες συγκαταλέγονται οι πληροφορίες που προέρχονται από το εσωτερικό της ΕΕ ή που λαμβάνονται από τα κράτη μέλη, τρίτες χώρες ή διεθνείς οργανισμούς (5).
            
         
               (11)
            
            
               Σύμφωνα με το άρθρο 15 της απόφασης αριθ. 243/2012/ΕΕ, πρέπει να αξιολογείται περιοδικά η εφαρμογή της καταγραφής για να εξασφαλιστεί ότι εφαρμόζονται αποτελεσματικά οι στόχοι της εν λόγω απόφασης και να διαπιστωθεί αν πρέπει να προσαρμοστούν. Τα κράτη μέλη διαβιβάζουν στην Επιτροπή τις αναγκαίες πληροφορίες.
            
         
               (12)
            
            
               Τα μέτρα που προβλέπονται στην παρούσα απόφαση λαμβάνουν ιδιαιτέρως υπόψη τη γνώμη της ομάδας πολιτικής ραδιοφάσματος και είναι σύμφωνα με τη γνώμη της επιτροπής ραδιοφάσματος,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στόχος
   Με την παρούσα απόφαση καθορίζονται οι πρακτικές ρυθμίσεις και οι ομοιόμορφοι μορφότυποι για τη συλλογή και την παροχή των δεδομένων των κρατών μελών στην Επιτροπή σχετικά με τις υφιστάμενες χρήσεις του ραδιοφάσματος από τα 400 MHz έως τα 6 GHz (εφεξής «το σχετικό ραδιοφάσμα»), και η μεθοδολογία για την ανάλυση των τάσεων της τεχνολογίας, των μελλοντικών αναγκών και της ζήτησης για ραδιοφάσμα στους τομείς πολιτικής της Ένωσης, δυνάμει του άρθρου 9 της απόφασης αριθ. 243/2012/ΕΕ, σχετικά με την καθιέρωση πολυετούς προγράμματος πολιτικής για το ραδιοφάσμα.
   Άρθρο 2
   Συλλογή και παροχή δεδομένων
   Προκειμένου να επιτευχθούν οι στόχοι που καθορίζονται στο άρθρο 9 παράγραφος 1 της απόφασης αριθ. 243/2012/ΕΕ, τα κράτη μέλη συλλέγουν και παρέχουν για ηλεκτρονική ανταλλαγή δεδομένων με την Επιτροπή τα δεδομένα που διαθέτουν σχετικά με τα δικαιώματα χρήσης και την πραγματική χρήση του σχετικού ραδιοφάσματος, σύμφωνα με τις ακόλουθες ρυθμίσεις:
   
               1)
            
            
               Τα κράτη μέλη εξασφαλίζουν ότι οι σχετικές πληροφορίες που έχουν ήδη συλλεχθεί δυνάμει της απόφασης 2007/344/ΕΚ, παρέχονται από το ευρωπαϊκό γραφείο επικοινωνιών στην Επιτροπή, έτσι ώστε να ελαχιστοποιείται ο διοικητικός φόρτος.
            
         
               2)
            
            
               Επιπλέον των δεδομένων της παραγράφου 1, τα κράτη μέλη παρέχουν στην Επιτροπή δεδομένα, εφόσον διατίθενται σε εθνικό επίπεδο, υπό τη μηχανικά αναγνώσιμη μορφή που έχει επιλεγεί σε εθνικό επίπεδο, συμπεριλαμβανομένων δεδομένων σχετικά με τη δημόσια χρήση του φάσματος, και τα οποία απαιτούνται προκειμένου η Επιτροπή να είναι σε θέση να ανταποκριθεί στα καθήκοντά της βάσει της εν λόγω απόφασης και της απόφασης αριθ. 243/2012/ΕΕ.
            
         
               3)
            
            
               Τα κράτη μέλη συνεργάζονται με την Επιτροπή για να αυξήσουν τα δεδομένα που διατίθενται σχετικά με τη χρήση του φάσματος προκειμένου να διατεθούν σύμφωνα με την παράγραφο 2, ιδίως με την παροχή ποσοτικών στοιχείων, όπως για παράδειγμα, εκτός και αν θεωρείται αδύνατον λόγω εθνικών συνθηκών, του αριθμού των πομπών, της χρονικής διάρκειας της χρήσης και τις συντεταγμένες ή πληροφορίες θέσης που δείχνουν τη γεωγραφική έκταση της χρήσης του φάσματος καθώς και των χρησιμοποιούμενων τεχνολογιών και των όρων μερισμού, και αυτά με συγκρίσιμο μορφότυπο μεταξύ των κρατών μελών. Για να περιοριστεί ο διοικητικός φόρτος, συλλέγονται και διατίθενται σύμφωνα με το παρόν άρθρο πρώτα τα δεδομένα για τις ζώνες που αφορούν την υλοποίηση των στόχων οι οποίοι καθορίζονται στην απόφαση αριθ. 243/2012/ΕΕ, λαμβάνοντας υπόψη τη γνώμη της ομάδας πολιτικής ραδιοφάσματος. Τα δεδομένα σχετικά με όλες τις ζώνες συχνοτήτων στο σχετικό ραδιοφάσμα συλλέγονται και παρέχονται από τα κράτη μέλη στο πλαίσιο σταδιακής προσέγγισης μέχρι τις 31 Δεκεμβρίου 2015.
            
         Άρθρο 3
   Εντοπισμός των μελλοντικών αναγκών σε ραδιοφάσμα
   1.   Προκειμένου να συμβάλλει στον εντοπισμό της μελλοντικής ζήτησης για ραδιοφάσμα καθώς και συγκεκριμένων ζωνών συχνοτήτων που θα ήταν δυνατόν να καλύψουν με τον καλύτερο τρόπο τις μελλοντικές ανάγκες και τη ζήτηση για ραδιοφάσμα, λαμβάνοντας ταυτόχρονα ιδιαιτέρως υπόψη τη γνώμη της ομάδας πολιτικής ραδιοφάσματος, η Επιτροπή αναλύει όλα τα δεδομένα που συλλέγονται δυνάμει του άρθρου 2 ή με άλλα μέσα, όπως δημόσιες διαβουλεύσεις και μελέτες, λαμβάνοντας υπόψη:
   
               —
            
            
               την τεχνική απόδοση της υφιστάμενης χρήσης,
            
         
               —
            
            
               την οικονομική απόδοση της υφιστάμενης χρήσης συγκρίνοντας τις δυνατότητες και τις διαθέσιμες εναλλακτικές επιλογές προκειμένου μεμονωμένες ζώνες να καλύψουν μελλοντικές ανάγκες,
            
         
               —
            
            
               τις κοινωνικο-οικονομικές επιπτώσεις στους υφιστάμενους χρήστες των σχετικών και των γειτονικών προς αυτές ζωνών.
            
         2.   Η ανάλυση που αναφέρεται στην παράγραφο 1 έχει ως στόχο τον προσδιορισμό των τάσεων της τεχνολογίας, των μελλοντικών αναγκών και της ζήτησης για φάσμα στους τομείς πολιτικής της Ένωσης σε σχέση με τις εφαρμογές που έχουν ομαδοποιηθεί με βάση παρόμοια τεχνικά χαρακτηριστικά και λειτουργικότητα στο μέρος I του παραρτήματος, και τον εντοπισμό αναπτυσσόμενων και δυνητικά σημαντικών χρήσεων του ραδιοφάσματος. Η εν λόγω ανάλυση περιλαμβάνει, όπου απαιτείται και είναι δυνατόν, τουλάχιστον τις πληροφορίες που απαριθμούνται στο μέρος II του παραρτήματος. Η Επιτροπή εξασφαλίζει τη διαφάνεια οργανώνοντας συναντήσεις εργασίας ή δημόσιες διαβουλεύσεις.
   Άρθρο 4
   Υποβολή έκθεσης στο Ευρωπαϊκό Κοινοβούλιο και το Συμβούλιο
   1.   Η Επιτροπή ενσωματώνει τα αποτελέσματα της ανάλυσης που διεξάγεται δυνάμει της παρούσας απόφασης και τις πληροφορίες που απαριθμούνται στο μέρος II του παραρτήματος, σε τακτικές εκθέσεις που υποβάλλονται σύμφωνα με το άρθρο 9 παράγραφος 4 της απόφασης αριθ. 243/2012/ΕΕ.
   2.   Προκειμένου να επιτευχθούν οι στόχοι του άρθρου 9 παράγραφος 1 της απόφασης αριθ. 243/2012/ΕΕ και λαμβάνοντας υπόψη την ανάλυση των τάσεων της τεχνολογίας, τις μελλοντικές ανάγκες και τη ζήτηση για ραδιοφάσμα, μαζί με ανάλυση των δεδομένων που συλλέχθηκαν σύμφωνα με το άρθρο 2 της παρούσας απόφασης, η Επιτροπή μπορεί να συμπεριλάβει στις εκθέσεις αυτές ενδεχόμενες ειδικές επιλογές για την υποδοχή των προσδιοριζόμενων αναγκών και τη μεγιστοποίηση της αποτελεσματικότητας της χρήσης του ραδιοφάσματος, λαμβάνοντας υπόψη τα μειονεκτήματα (συμπεριλαμβανομένου του κόστους για τους χρήστες, τους κατασκευαστές και τον προϋπολογισμό της Ένωσης, αφενός, και των ενδιαφερόμενων κρατών μελών, αφετέρου) και τα οφέλη, καθώς και ανάλυση των συνολικών επιπτώσεων των εν λόγω εναλλακτικών λύσεων.
   Άρθρο 5
   Εμπιστευτικότητα και διαβαθμισμένες πληροφορίες
   Τα κράτη μέλη και η Επιτροπή εξασφαλίζουν την προστασία των πληροφοριών που θεωρούνται εμπιστευτικές ή διαβαθμισμένες από κράτος μέλος, διεθνή οργανισμό, την Επιτροπή ή οιοδήποτε τρίτο μέρος, σύμφωνα με το ενωσιακό και το εθνικό δίκαιο, ιδίως:
   
               —
            
            
               των εμπιστευτικών επιχειρηματικών πληροφοριών,
            
         
               —
            
            
               των πληροφοριών που σχετίζονται με την προστασία της ιδιωτικότητας και
            
         
               —
            
            
               των πληροφοριών που σχετίζονται με τη δημόσια ασφάλεια και την άμυνα.
            
         Τα παραπάνω δεν θίγουν το δικαίωμα των αρμόδιων αρχών να προχωρούν σε δημοσιοποίηση όταν αυτό επιτρέπεται από το εθνικό δίκαιο και εφόσον η εν λόγω κοινοποίηση είναι ζωτικής σημασίας για την εκπλήρωση της αποστολής τους. Η εν λόγω δημοσιοποίηση είναι αναλογική και λαμβάνει υπόψη τα έννομα συμφέροντα του μέρους που ενδιαφέρεται για την προστασία οιωνδήποτε από τις πληροφορίες που αναφέρονται ανωτέρω.
   Άρθρο 6
   Επανεξέταση
   Για να βοηθήσουν την Επιτροπή όσον αφορά την υποβολή εκθέσεων για τη λειτουργία της καταγραφής του ραδιοφάσματος, τα κράτη μέλη παρέχουν στην Επιτροπή πληροφορίες σχετικά με την εφαρμογή και την απόδοση της παρούσας απόφασης.
   Άρθρο 7
   Αποδέκτες
   Η παρούσα απόφαση απευθύνεται στα κράτη μέλη.
   
      Βρυξέλλες, 23 Απριλίου 2013.
      
         
            Για την Επιτροπή
         
         Neelie KROES
         
            Αντιπρόεδρος
         
      
   
   
      (1)  ΕΕ L 81 της 21.3.2012, σ. 7.
   
      (2)  ΕΕ L 129 της 17.5.2007, σ. 67.
   
      (3)  ΕΕ L 108 της 24.4.2002, σ. 1.
   
      (4)  ΕΕ L 145 της 31.5.2001, σ. 43.
   
      (5)  ΕΕ L 317 της 3.12.2001, σ. 1.
   
      ΠΑΡΑΡΤΗΜΑ
      ΜΕΡΟΣ I
      
         Ομάδες εφαρμογών
      
      Οι ακόλουθες ομάδες εφαρμογών συνδέονται με την ανάλυση από την Επιτροπή των τάσεων, των αναγκών και της ζήτησης και δεν περιορίζουν τους όρους εφαρμογής που χρησιμοποιούνται από τα κράτη μέλη κατά την παροχή δεδομένων. Στόχος των εν λόγω ομάδων είναι να αποτελέσουν σημείο εκκίνησης για τη δομημένη αξιολόγηση της χρήσης του φάσματος με παρόμοια τεχνικά χαρακτηριστικά και λειτουργικότητα και είναι δυνατόν να αναπτυχθούν περαιτέρω, κατά περίπτωση, για την αξιολόγηση των τάσεων της τεχνολογίας, των μελλοντικών αναγκών και της ζήτησης για φάσμα.
      
                  1.
               
               
                  Συστήματα ραδιοεντοπισμού και πλοήγησης στους τομείς της αεροναυτιλίας, της ναυτιλίας και των μη στρατιωτικών χρήσεων
               
            
                  2.
               
               
                  Ραδιοτηλεόραση (επίγεια)
               
            
                  3.
               
               
                  Κυψελοειδή/ευρυζωνικά συστήματα ασυρματικής πρόσβασης (BWA)
               
            
                  4.
               
               
                  Αμυντικά συστήματα
               
            
                  5.
               
               
                  Σταθερές ζεύξεις
               
            
                  6.
               
               
                  Ευφυή Συστήματα Μεταφορών (ITS)
               
            
                  7.
               
               
                  Μετεωρολογία
               
            
                  8.
               
               
                  Δημόσιες κινητές υπηρεσίες ραδιοεπικοινωνίας (PMR/PAMR)
               
            
                  9.
               
               
                  Υπηρεσίες προγραμματισμού και ειδικών εκδηλώσεων (PMSE)
               
            
                  10.
               
               
                  Πολιτική προστασία και αντιμετώπιση καταστροφών (PPDR)
               
            
                  11.
               
               
                  Ραδιοαστρονομία
               
            
                  12.
               
               
                  Δορυφορικά Συστήματα
               
            
                  13.
               
               
                  Συσκευές μικρής εμβέλειας (SRD)
               
            
                  14.
               
               
                  Ασύρματα τοπικά δίκτυα (WLAN/RLAN)
               
            ΜΕΡΟΣ II
      
         Περιεχόμενο της έκθεσης που πρέπει να υποβάλει η Επιτροπή σύμφωνα με το άρθρο 4
      
      Κατά περίπτωση ανάλογα με το επίπεδο των συγκεντρωμένων δεδομένων, η έκθεση που πρέπει να υποβάλει η Επιτροπή δυνάμει του άρθρου 9 παράγραφος 4 της απόφασης αριθ. 243/2012/ΕΕ περιλαμβάνει τουλάχιστον τις εξής πληροφορίες:
      
                  1.
               
               
                  την κατάσταση των τάσεων της τεχνολογίας όσον αφορά τη χρήση του σχετικού ραδιοφάσματος στους ενωσιακούς τομείς πολιτικής που καλύπτει το πρόγραμμα πολιτικής για το ραδιοφάσμα·
               
            
                  2.
               
               
                  τις μελλοντικές ανάγκες και ζήτηση για φάσμα.